พระราชวรคุณ (สมศักดิ์ ปณฺฑิโต)

พระราชวรคุณ นามเดิม สมศักดิ์ นามสกุล ดีมาก ฉายา ปณฺฑิโต อดีตที่ปรึกษาเจ้าคณะจังหวัดสุรินทร์(ธรรมยุติกนิกาย),อดีตเจ้าอาวาสวัดบูรพาราม (พระอารามหลวงเฉลิมพระเกียรติ)

ชาตภูมิ
พระราชวรคุณ (สมศักดิ์ ปณฺฑิโต) นามเดิมชื่อ สมศักดิ์ นามสกุล ดีมาก
 เกิดวันเสาร์ที่ 24 เดือน ตุลาคม พ.ศ. 2474 ตรงกับวันขึ้น13 ค่ำ เดือน11 ปีมะแม
ณ บ้านตานงค์ หมู่ที่ 14 ตำบลเฉนียง อำเภอเมืองสุรินทร์ จังหวัดสุรินทร์ 
โยมบิดาชื่อ นายธรรม โยมมารดาชื่อ นางเบียน นามสกุล ดีมาก

การศึกษา 
พ.ศ. 2488 ได้รับการศึกษาเบื้องต้นสำเร็จการศึกษา ชั้นประถมศึกษาปีที่4 ในสมัยนั้น ณ โรงเรียนวัดปราสาทศิลาราม ตำบลเฉนียง อำเภอเมืองสุรินทร์ จังหวัดสุรินทร์

พ.ศ. 2491 สอบไล่ได้นักธรรมชั้นตรี ณ สำนักศาสนศึกษาวัดบูรพาราม อำเภอเมืองสุรินทร์ จังหวัดสุรินทร์ สำนักงานแม่กองธรรมสนามหลวง

พ.ศ. 2495 สอบไล่ได้นักธรรมชั้นโท ณ สำนักศาสนศึกษาวัดบูรพาราม อำเภอเมืองสุรินทร์ จังหวัดสุรินทร์ สำนักงานแม่กองธรรมสนามหลวง

พ.ศ. 2496 สอบได้นักธรรมชั้นเอก ณ สำนักศาสนศึกษาวัดบูรพาราม อำเภอเมืองสุรินทร์ จังหวัดสุรินทร์ สำนักงานแม่กองธรรมสนามหลวง และสอบไล่ได้ประโยค 1-2 สำนักงานแม่กองบาลีสนามหลวง

การบรรพชาและอุปสมบท 
พระราชวรคุณ(สมศักดิ์  ปณฺฑิโต) 
บรรพชา อายุได้16ปีบริบูรณ์ พ.ศ. 2491 บรรพชาเป็นสามเณร ณ วัดบูรพารามตำบลในเมือง อำเภอเมืองสุรินทร์ จังหวัดสุรินทร์ โดยมี พระครูรัตนากรวิสุทธิ์ (ดูลย์ อตุโล) เป็นพระอุปัชฌาย์

อุปสมบทเป็นพระภิกษุเมื่ออายุครบ20  ปีบริบูรณ์ เมื่อวันพุธ ที่4 เดือน เมษายน พ.ศ. 2494 ณ พัทธสีมาวัดบูรพาราม ตำบลในเมือง อำเภอเมืองสุรินทร์ จังหวัดสุรินทร์ โดยมี พระครูรัตนากรวิสุทธิ์ (ดูลย์ อตุโล) สมณศักดิ์สุดท้ายที่ พระราชวุฒาจารย์ (ดูลย์ อตุโล) เป็นพระอุปัชฌาย์ มีพระครูคุณสารสัมบัน (โชติ คุณสมฺปนฺโน)สมณศักดิ์สุดท้ายที่ พระเทพสุทธาจารย์ (โชติ คุณสมฺปนฺโน) อดีตเจ้าอาวาสวัดวชิราลงกรณ์วรารามวรวิหาร อำเภอปากช่อง จังหวัดนครราชสีมา เป็นพระกรรมวาจาจารย์ ได้รับฉายานามว่าปณฺฑิโต

การรวบรวม/เรียบเรียง จัดทำตำราหนังสือคำสอนหลวงปู่ดูลย์ อตุโล 
หลวงปู่สมศักดิ์ เป็นผู้ที่อุปัฏฐากรับใช้ดูแลการบริหารงานภายในวัดบูรพาราม ตำบลในเมือง อำเภอเมืองสุรินทร์ จังหวัดสุรินทร์ จนกระทั่งท่านเจ้าคุณหลวงปู่พระราชวุฒาจารย์ (ดูลย์ อตุโล) ละสังขาร เมื่อวันที่ 30 ตุลาคม พ.ศ. 2526  หลังจากพระราชทานเพลิงศพหลวงปู่ดูลย์แล้ว ท่านเป็นผู้ที่รวบรวมคำสอนของ หลวงปู่ดูลย์อย่างละเอียด หลักธรรมคำสั่งสอน โอวาทธรรมของหลวงปู่ดูลย์ ซึ่งจะกล่าวเพียงสั้นๆ พูดน้อยๆ แต่ละคำพูดของท่าน แต่ละประโยคมีความหมายเนื้อหาลึกซึ้งมีปฏิภาณไหวพริบเร็วฉับไวมาก ฟังแล้วต้องตริตรองด้วยปัญญาอย่างลึกซึ้ง เช่น หนังสือ หลวงปู่ฝากไว้ ,อตุโล ไม่มีใดเทียม เป็นต้น

ตำแหน่งงานทางคณะสงฆ์  
พ.ศ. 2512 ได้รับแต่งตั้งเป็นเลขานุการเจ้าคณะจังหวัดสุรินทร์ (ธรรมยุติกนิกาย)
พ.ศ. 2521 เป็นผู้ช่วยเจ้าอาวาสพระอารามหลวงวัดบูรพาราม ตำบลในเมือง อำเภอเมืองสุรินทร์ จังหวัดสุรินทร์
พ.ศ. 2534 เป็นพระอุปัชฌาย์
พ.ศ. 2536 เป็นเจ้าคณะอำเภออำเภอจอมพระ(ธรรมยุติกนิกาย) และรองเจ้าอาวาสวัดบูรพาราม (พระอารามหลวง) ตำบลในเมือง อำเภอเมืองสุรินทร์ จังหวัดสุรินทร์
พ.ศ. 2538 เป็นรักษาการเจ้าอาวาสวัดบูรพาราม (พระอารามหลวง) ตำบลในเมือง อำเภอเมืองสุรินทร์ จังหวัดสุรินทร์
พ.ศ. 2539 สมเด็จพระญาณสังวร สมเด็จพระสังฆราช สกลมหาสังฆปริณายก มีพระบัญชาแต่งตั้งเป็นเจ้าอาวาสวัดบูรพาราม (พระอารามหลวง)ชั้นตรี (26 กันยายน พ.ศ. 2539)
พ.ศ. 2547 ดำรงตำแหน่งเจ้าคณะจังหวัดสุรินทร์(ธรรมยุติกนิกาย)(31 พฤษภาคม พ.ศ. 2547)
ปัจจุบัน ดำรงตำแหน่งเป็น ที่ปรึกษาเจ้าคณะจังหวัดสุรินทร์ (ธรรมยุติกนิกาย)

เกียรติประวัติ
พ.ศ. 2543 เข้ารับพระราชทาน รางวัลเสาเสมาธรรมจักร ผู้ทำคุณประโยชน์ ณ มณฑลพิธีท้องสนามหลวง กรุงเทพมหานคร (31พฤษภาคม พ.ศ. 2543) ในการนี้ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินแทนพระองค์ฯ เป็นประธานในพิธี

พ.ศ. 2554 ได้รับการถวายปริญญาโท(กิติมศักด์) ปริญญาครุศาสตรมหาบัณฑิตกิตติมศักดิ์ สาขาจิตวิทยาและการแนะแนว จากสภามหาวิทยาลัยราชภัฏสุรินทร์ (25 มีนาคม พ.ศ. 2554)

กาลมรณภาพ
พระราชวรคุณ (สมศักดิ์ ปณฺฑิโต) อาพาธด้วยโรคประจำตัว และโรคชราภาพ เป็นผู้ป่วยในพระบรมราชานุเคราะห์ พระบาทสมเด็จพระวชิรเกล้าเจ้าอยู่หัว พำนักรักษาตัว ณ ห้องปลอดเชื้อ กุฏิพิทยาภรณ์ วัดบูรพาราม (พระอารามหลวงเฉลิมพระเกียรติ) และถึงแก่ มรณภาพด้วยอาการอันสงบ ณ ห้องปลอดเชื้อ กุฏิทิพยาภรณ์ วัดบูรพาราม (พระอารามหลวงเฉลิมพระเกียรติ) ตำบลในเมือง อำเภอเมืองสุรินทร์ จังหวัดสุรินทร์ ณ วันที่ 25 เดือนเมษายน พ.ศ. 2566 เวลา 15.09 น.

สมณศักดิ์
พ.ศ. 2516 รับพระราชทานสัญญาบัตรตั้งสมณศักดิ์พัดยศขึ้น เป็นพระครูสัญญาบัตรชั้นตรี ในราชทินนามที่ พระครูนันทปัญญาภรณ์

พ.ศ. 2522 รับพระบัญชาสมเด็จพระสังฆราชให้เลื่อนสมณศักดิ์พัดยศ เป็นพระครูสัญญาบัตรชั้นโท ในราชทินนามเดิม

พ.ศ. 2534 รับพระบัญชาสมเด็จพระสังฆราชให้เลื่อนสมณศักดิ์พัดยศ เป็นพระครูสัญญาบัตรชั้นเอก ในราชทินนามเดิม

พ.ศ. 2535 รับพระราชทานสัญญาบัตรตั้งสมณศักดิ์พัดยศขึ้น เป็นพระราชาคณะชั้นสามัญยก ในราชทินนามที่ พระโพธินันทมุนี,สย. (12 สิงหาคม พ.ศ. 2535)

พ.ศ. 2548 รับพระราชทานสัญญาบัตรตั้งสมณศักดิ์พัดยศขึ้น เป็นพระราชาคณะชั้นราช ในราชทินนามที่ พระราชวรคุณ วิบูลธรรมโสภิต ยติคณิสสร บวรสังฆาราม คามวาสี

อ้างอิง 

http://www.watbrm.com/th/ 

พระราชาคณะชั้นราช
เจ้าอาวาส
เจ้าคณะจังหวัดสุรินทร์ (ธรรมยุต)
ผู้ได้รับพระราชทานรางวัลเสาเสมาธรรมจักร